Congress of Industrial Organizations
Store norske leksikon,Samfunn,Arbeid og velferd,Arbeidsliv,Arbeidslivsorganisasjoner
CIO, var en amerikansk landsorganisasjon av industriarbeidere. Den brøt ut av American Federation of Labor (AFL) på 1930-tallet. De to organisasjonene ble i 1955 gjenforent i sammenslutningen AFL-CIO.
Etablering CIO ble dannet i 1935 under navnet Committee for Industrial Organization da åtte fagforbund innen AFL opprettet sin egen sammenslutning på grunn av uenighet om organisasjonsprinsippene. AFLs ledelse holdt fast ved forbund av faglærte arbeidere, mens formannen for den nye sammenslutningen, John Lewis, ønsket organisering industrivis, og dette ville åpne adgang for ufaglærte industriarbeidere. Den nye organisasjonen ble utstøtt av AFL i 1936, og holdt i 1938 sitt første møte under sitt senere navn.Medlemstallet økte raskt, men stabiliserte seg etter andre verdenskrig på omkring seks millioner. CIO inntok en sterkere samfunnskritisk holdning enn AFL og gjorde seg gjeldende ved valgene ved stort sett å støtte Det demokratiske partiet. Gjenforening med AFL Den radikale John Lewis' brudd med CIO 1940 i spissen for kullgruvearbeiderforbundet som protest mot flertallets støtte til president Roosevelts utenrikspolitikk, jevnet veien for tilnærming mellom AFL og CIO. Denne kom i stand i 1955. Les mer i Store norske leksikon American Federation of Labor and Congress of Industrial Organizations (AFL-CIO) arbeiderbevegelse fagforening fagbevegelse